ཡང་གྲོགས་ཀྱིས་འདིར།༼སུམ་རྟགས་གཉིས་ཐོན་མིས་མཛད་པར་མ་ཟད་ཐོན་མིས་བརྡ་སྤྲོད་པའི་བསྟན་བཅོས་བརྒྱད་བརྩམས་ཞེས་འུར་བརྗོད་པ་དེ་ནི་ཁུངས་མེད་ཀྱི་གཏམ་ཞིག་ཡིན་ཏེ།༽ཞེས་པ་ནི་ཁྱོད་རང་ཉིད་ཆབ་སྤེལ་གྱི་རྗེས་སུ་འུར་ལངས་ནས་འདྲོགས་པ་མ་གཏོགས།བོད་ཀྱི་ཆེད་མཁས་པ་དག་གིས་ནི་ཐོན་མིས་བརྩམས་ངེས་པའི་བསྟན་བཅོས་ཆེན་མོ་བརྒྱད་ངེས་པར་ཞལ་མཐུན་པོར་ཁས་ལེན་བྱེད་བཞིན་པ་ལགས།༼སུམ་རྟགས་གཉིས་ཀྱི་མཚན་བྱང་མ་ཟད་མགོ་ནས་མཇུག་བར་ཚིག་གཅིག་ཀྱང་མ་ལུས་པར་ཐམས་ཅད་ཁྲ་ལམ་མེར་མཐོང་རྒྱུ་ཡོད་པ་ནི་སྒྱུ་འཕྲུལ་འདྲ་ཡིན་ཟེར་ན་མ་གཏོགས་ལུང་རིགས་ཀྱི་འགྲེལ་བཤད་བྲལ་བ་ཞིག་རེད།༽ཅེས་པ་ལ་ཀུ་རེ་དོན་དམ་དང་འབྲེལ་བ་ཞིག་བཤད་ན།གྲོགས་ཁྱོད་རང་སྐྲག་མི་དགོས་ཏེ།སུམ་རྟགས་ཁྲ་ལམ་མེར་ཡོད་པ་སྒྱུ་འཕྲུལ་མ་ཡིན་པར་ཁྱོད་ཀྱིས་རྩོད་ཀྱིན་པ་དེ་རེད་མ་གཏོགས།སྒྱུ་འཕྲུལ་ལྟར་མེད་པ་ཞིག་ཡིན་ན་འུ་གཉིས་ཀྱིས་རྩོད་དགོས་པའི་རྩོད་གཞི་མེད་པ་མ་ཡིན་ནམ།ལྷག་པར་དུ་སུམ་རྟགས་ཐོན་མིས་བརྩམས་མིན་ལ་བོད་ཀྱི་སྔ་རབས་མཁས་པའི་རྩོད་པ་མེད་མོད།སུམ་རྟགས་གཉིས་གང་ཡིན་ན་ཡང་ཚིག་རྐང་མང་ཉུང་ལ་དོགས་སློང་དང་དགག་རྩོམ་བྱས་པ་ནི་དོན་སྙིང་ལྡན་པའི་རྩོད་པ་ཞིག་ཏུ་ངེས།གཞན་པའི་བསྟན་བཅོས་དྲུག་པོ་ནུབ་ཟིན་ནའང་།སུམ་རྟགས་གཉིས་བོད་ཀྱི་ལོ་ཙཱ་བ་རྣམས་ཀྱིས་བློ་ཐོག་ལ་བྱང་བར་བྱས་ནས་གཅིག་ལ་གཅིག་བརྒྱུད་ཀྱིས་སྤེལ་བ་ཡིན་པའི་བྱུང་བ་ལ་ཁྱེད་ཀྱིས་གཏམ་ལན་ག་འདྲ་ཡོད།ད་དུང་གསར་རྙེད་ཀྱི་ཡིག་རྙིང་ཁྲོད་དུ་སློབ་དཔོན་ཐོན་མིས་བརྡ་སྤྲོད་པའི་བསྟན་བཅོས་བརྒྱད་ཡོད་མེད་ལ་དཔྱད་ཞིབ་བྱེད་པའི་སྐབས་འདིར།ཁྱོད་ཀྱིས་མེད་ཅེས་ཁ་ཚོད་ཅིག་གཅོད་དགོས་པའི་རྒྱུ་མཚན་གསལ་བོ་ཞིག་གང་ནས་རྙེད་བྱུང་།རྗེ་ཙོང་ཁ་པའི་དྲ་བ།